Baahlodi 2 | Beibele Inthaneteng | Phetolelo ya Lefase le Lefsa
2 Morongwa wa Jehofa+ a rotogela Bokime+ a etšwa Giligala,+ a re: “Ke le ntšhitše Egipita ka le rotošetša nageng yeo ke enetšego borakgolokhukhu ba lena ka yona.+ Le gona, ke itše: ‘Nka se tsoge ke sentše kgwerano yeo ke e dirilego le lena.+
2 Ge e le lena, le se ke la dira kgwerano le badudi ba naga ye.+ Le phušole dialetare tša bona.’+ Eupša ga le a theetša lentšu la ka.+ Ke ka baka la’ng le dirile se?+
3 Nna ka buša ka re: ‘Nka se ba rake pele ga lena. Bona e tla ba melaba go lena+ gomme medimo ya bona e tla le goketša.’”+
4 Ka morago ga ge morongwa wa Jehofa a boditše bana ba Isiraele ka moka mantšu a, setšhaba sa hlaboša mantšu sa lla.+
5 Go tloga moo ba bitša lefelo leo Bokime, ba direla Jehofa sehlabelo moo.
6 Ge Joshua a phatlalatša setšhaba, bana ba Isiraele ba ile ba sepela, yo mongwe le yo mongwe a ya nageng ya bohwa bja gagwe, gore a dule go yona.+
7 Setšhaba sa tšwela pele se hlankela Jehofa mehleng ka moka ya Joshua le mehleng ka moka ya banna ba bagolo bao ba tšwetšego pele ba phela ka morago ga Joshua, bao ba bonego ditiro tše dikgolo tšeo Jehofa a di diretšego Isiraele.+
8 Ke moka Joshua morwa wa Nuni, mohlanka wa Jehofa, a hwa a na le nywaga e lekgolo le e lesome (110).+
9 Ba mmoloka seleteng sa bohwa bja gagwe kua Thiminathe-herese,+ seo se lego dithabeng tša Efuraime ka leboa la Thaba ya Gaashe.+
10 Moloko woo ka moka le wona o ile wa hwa wa latela botatago wona,+ gomme ka morago ga wona gwa tšwelela moloko o mongwe wo o bego o sa tsebe Jehofa goba ditiro tšeo a di diretšego Isiraele.+
11 Bana ba Isiraele ba ile ba dira tše mpe mahlong a Jehofa,+ ba hlankela Bobaali.+
12 Ka go re’alo ba tlogela Jehofa Modimo wa botatago bona yo a ba ntšhitšego nageng ya Egipita,+ ba latela medimo e mengwe yeo e bego e le gare ga medimo ya ditšhaba tšeo di bego di ba dikologile+ ba e khunamela, moo ba ilego ba kgopiša Jehofa.+
13 Ba tlogela Jehofa ba hlankela Baali le medimo ya diswantšho ya Ashiterothe.+
14 Ge Baisiraele ba dira bjalo, bogale bja Jehofa bja ba tukela,+ moo a ilego a ba gafela diatleng tša bao ba tlago go ba thopa gomme ba ba thopa;+ a ba gafela* le diatleng tša manaba a bona ao a bego a ba dikologile,+ ba se sa kgona go ema pele ga manaba a bona.+
15 Kae le kae moo ba bego ba eya gona, Jehofa o ile a ba hlanogela gomme ba welwa ke bošula,+ go etša ge Jehofa a be a ba boditše le go etša ge Jehofa a be a ba enetše;+ ba ba mathateng a šiišago kudu.+
16 Ka gona Jehofa a ba nea baahlodi+ gomme ba ba phološa diatleng tša bao ba ba thopilego.+
17 Ga se ba theetša baahlodi ba bona, eupša ba ile ba otswa+ le medimo e mengwe+ ba ba ba e khunamela. Ba akgofela go aroga tseleng yeo borakgolokhukhu ba bona ba bego ba e sepela ba ekwa ditaelo tša Jehofa.+ Bona ba be ba sa swane le borakgolokhukhu ba bona.
18 Ge Jehofa a ba beela baahlodi,+ Jehofa o ile a thekga moahlodi yo mongwe le yo mongwe gomme a phološa Baisiraele diatleng tša manaba a bona mehleng ka moka ya baahlodi; ka gobane Jehofa o be a ekwa bohloko+ ka ge ba be ba tsetsela ka baka la bao ba bego ba ba gatelela+ le bao ba bego ba ba hlakiša.
19 E be e re ge moahlodi a ehwa, ba hlanoge gomme ba senye kudu go feta botatago bona ka go latela medimo e mengwe, ba e hlankele le go e khunamela.+ Ga se ba tlogela ditiro tša bona le bonganga bja bona.+
20 Mafelelong bogale bja Jehofa bja tukela+ Baisiraele gomme yena a re: “Ka ge setšhaba se se sentše kgwerano+ ya ka yeo ke e laetšego borakgolokhukhu ba sona gomme sa se theetše lentšu la ka,+
21 gona le nna nka se rake le ge e le setee sa ditšhaba tšeo Joshua a di tlogetšego ge a ehwa, pele ga ge sona se fihla,+
22 e le gore ke leke Baisiraele ka tšona,+ ke bone ge e ba ba tla kgomarela tsela ya Jehofa ka go sepela go yona go etša ge botatago bona ba ile ba e kgomarela, goba ge e ba ba ka se dire bjalo.”
23 Ke moo Jehofa ka go se akgofele go di raka, a ilego a lesa ditšhaba tše gore di dule+ gomme a se di gafele seatleng sa Joshua.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D2%26wtlocale%3DSE%26srcid=share⊂ject=Bala Beibele Inthaneteng